Iguersafene, La Vidéo-conférence de Rachid OULEBSIR du 25 mars 2016
Ce vendredi, le 25 mars 2016 à Iguersafene, Une conférence-débat sous le thème « Amager N’Tefsut, la sauvegarde du patrimoine kabyle ». Animé par le journaliste écrivain Rachid Oulebsir, cette communication est donnée au niveau du foyer de jeunes d’Alma organisé par l’association touristique « »Le village du monde »
Amager n tefsut, Seddaw tafukt i ijeǧǧigen.
Ussan-agi yezrin uriɣ yiwen n umagrad, ɣef umager n tefsut. Uriɣ-d deg-s ayen sneɣ d wayen iyi-d-ḥkan wid i as-d-yecfan.
Iḍelli tella-d tegnit ḥedreɣ i usarag d-yefka Umyaru, aneɣmas Racid ULEBSIR, deg usentel-ines : « amager n tefsut, d useḥbiber ɣef tgemmi n yidles n Leqbayel », d asarag i d-hegga tiddukla n tmerrit « taddart n umaḍal » n taddart n Wagarsafen. Uqbel ad yebdu usarag, dda Racid yenna-d : « Ma usiɣ-d ass-a ar dagi ɣur-wen, akken as-rreɣ ccan i Teqbaylit ». Deg usarag-agi ḥawcaɣ-d aya :
Amager n tefsut, imensi n tefsut, tameɣra n uderyis… Yal tama amek i as-ssawalen, iswi-s yiwen, d iwi yesdukulen imezdeɣ n tuddar sumata, deg-s ttemsamaḥen imezdaɣ. Ma yella win yesɛan cceḥna d wayeḍ ass-nni ad frun, ad mlaɛin.
Amager n tefsut yettili-d s lferḥ, d timeɣriwin am tigi, zik, d aɣerbaz n tmetti n Leqbayel. D tamsirt n yimɣaren i yilmeẓyen, neɣ tasuta id i teddun. Ass-nni amenzu ttefɣen imezdaɣ ar iḥerqan, timizar akken ad as-nemmlen ismawen n yimɣan, amuqran ad yemmel i umecṭuḥ, akken ad issinen isem n yal d imɣi. Uqbel ad d-uɣalen, yal ilemẓi ad yawi yid-s tamuqqint n 7 yimɣan, ilaq ad yissin ismawen-nsen, ad asent-qqim d tamsirt i lebda. Ttawin-tent akken ad ṣeyyden daɣen, ula d wa d tamsirt akken ad issinen ismawen n yiɣersiwen, ifrax yettidiren di teẓgi.
Amager n tefsut d tamsirt n yimeqranen i yilemeẓyen d imecṭaḥ, d izen n tsuta ar tayeḍ, daya i yeǧǧan tameslayt-nneɣ tedder ur temmut ara, tezger-d leqrun ur temmut ara.
Tameddit n wass, ttawin tullas yewwḍen i zzwaǧ ad glilzent deg umrij qqaren-as aglilez n tefsut. Mi d-uɣalen iseggaden ad ferqen ayen d-ṣeǧǧden ɣef yixxamen n taddart, ad xedmen imensi. Imensi xedmen deg-s 7 n yisufar i useqqi aquran, (lḥemmeẓ, ibawen, lɛess, lubyan, ajilban…), arrac ttbaddaden ɣef twwura n yixxamen, yal tawacult tettqbaliten-id s tẓidanin, imeqruḍ, tiɣrifin,…ttawin-ten i igerdan yellan d imuḍan akken ad idiren ayen ddren wiyaḍ.
Ass-a aṭas i ineqsen di tegmat, truḥeɣ teqbaylit. Ass-a taqbaylit mazal-itt ar tyemmatin, sxadel n yixxamen kan. Taqbaylit tesɛa 5 n tgejda :
1. Tameslayt : deg-s tella tsekla, timucuha, isefra…
2. Timeɣriwin : dayen icuddn akk ɣer lferḥ , deg-s aẓawan, ccḍaḥ, amezgun,
3. Ddiyana n Leqbayel zik, at-zik ttamnen s iɛessasen, s wannuz iɛessasen, ulamma aɛessas-nni ur tettwalin ara, maca yezga yefka-as ṛṛuḥ i umkan-nni, akken ur ten-samas ara, ur ten-sedram ara. Tagi d ttrebga lɛali, anda qqaren hamma, ur naɛɛel ara, ur reggem ara…
4. Timusniwin n lḥerfat : tt-id i yessidiren tadamsa, wa yessen ad yebnu axxam, wa yettxiḍ sebbaḍ… zik-nni Aqbayli d lɛib ad irǝ́h ad yaǧew, sɛan akk timẓin, irden… zerɛen, xedmen, ttefren zarriɛa i useggas wayeḍ…
5. D timeɣriwin i icudden ar useggas, gar-asent tella « Tefsut », am akken daɣen i nxeddem tizi n userwet n tmegra, timecreṭ….
Deg uskasi aṭas i d-yemmeslayen, gar wid d-yemmeslayen tella yiwet n temɣart, nna Dahbiya, tenna-d : Zik mi ara neffeɣ ad nessusi deg tefsut neqqar :
Ay axi tecbeḥ ccetwa
Mi ara kkaten ideflawen
Ay axi tecbeḥ tejmaɛt
Mi ara teččar d igazen
Ay axi tecbeḥ tefsut
S yimɣan d ijeǧǧigen
Nekni ad nruḥ ad nessusi
Ad d-nawi timẓin d yirden
Yiwen n ilemẓi yenna-d :
Deg yiwet n taddart mi ara yeɣḍel yiwen aseklu, at-taddart tt-ḥettimen fell-as ad yeẓẓu 10 akken ad yeɣrem winna yeɣḍel akken.
Akken yefka usarag, tebda tikli ar iḥerqan n taddart, arrac zwaren, zzenǧeq n Yimaziɣen di tlemmast-nsen, teddun ttsuɣun : « Ad nemmager tafsut argaz tameṭṭut », ḍefent tlawin, d yirgazen, di tlemmast-nsen iḍebbalen, ttawin-d tizlatin, s ṭṭbel, abendayer d lɣiḍa, s taḍsa deg udmawen, lferḥ yeččur ulawen.
Tansa n Talsa
fra_Latn fra_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn